  Туспуктэм: vk.com (Олег Овчинников) Наталия Сильвестрова Удмуртиысь ужбергатӥсьёслэсь эрикрадъёссэс утёнъя ужоскетчие Олег Овчинниковез юнматӥзы. Ужоскетаз со 23-тӥ толшоре пыриз. Со сярысь элькун тӧролэн но кивалтэтлэн пресс-службазы ивортӥз. 2013-тӥ арысен ужбергатӥсьёслэсь эрикрадъёссэс утёнъя ужоскетчи Александр Прасолов вал. Выль интыужын Олег Овчинников бизнес огазеяськонъёсын но ужбергатӥсьёслэсь эрикрадъёссэс утён ужпумъёсын вырись ёзэтъёсын ужалоз, административной могӟетъёсты кулэстон, элькунысь ужбергатӥсьёслэсь ужанзэс азинтон но ужан луонлыкъёсты умоятон понна тыршоз. Азьвыл Олег Овчинников Вавож ёрослэн тӧроез вал.  « Вавож ёрослэн тӧроез луыса ужакуз, со нимысьтыз саклык ужбергатонниосын кусып возёнлы, инвестициосты будэтонлы висъяз. 2023-тӥ арын 1-тӥ шуркынмонлы 329 покчи но шоро-куспо ужбергатонниос пусъемын, 2019-тӥ арен ӵошатыса, со 95-лы тросгес. Вавож ёросын 2019-тӥ арысен бизнесэ коньдон понон 1,8 поллы будӥз. 2023-тӥ арын гинэ тямыс инвестиционной ӵектосъёсты быдэстӥзы, инвестициослэн быдӟалаез 1,3 миллиард манет вал » Раиль Галиахметов, ИжГТУ-ысь стратегической коммуникациосъя но азинсконъя проректор, Удмуртиысь Мерлыко палаталэн ёзчиез 2020-тӥ арын ёросын 42 ӵектос 14,5 миллион манет басьтӥз, 2023-тӥ арын – 69 ӵектос но 73,4 миллион манет. Озьы, Ӟамбайгуртын тыметлэсь ярдурзэ умоятӥзы, нош «Здоровье» огъет дорысь площадкае кыр тренажёръёс пуктӥзы. Та дыре Вавож ёрослэн тӧроезлэсь ужзэ Сергей Зорин быдэсъялоз. ВАТСАН Олег Павлович Овчинников вордскиз 1986-тӥ арын 30-тӥ шуркынмонэ Можга ёросысь Уча черкогуртын. 2009-тӥ арын Ижкарысь гурт возёсъя кун академиез «зоотехния» ӧнеръя йылпумъяз. Ньыль арлэсь трос Удмуртиысь гурт возёсъя министерствоын пудо вордон ӧръя ужаз. 2019-тӥ арын Вавож ёрослэн тӧроез луиз, 2022-тӥ арын сое выльысь ёрос тӧрое бырйизы. Тегъёс: Ужбергатон Политика кивалтӥсьёс Удмуртия  